CELEX: 32017D0996
Language: sl
Date: 2017-06-09 00:00:00
Title: Izvedbeni sklep Komisije (EU) 2017/996 z dne 9. junija 2017 o ustanovitvi Evropskega laboratorija za zajemanje in shranjevanje ogljikovega dioksida – Konzorcija evropske raziskovalne infrastrukture (ECCSEL ERIC) (notificirano pod dokumentarno številko C(2017) 3875)

13.6.2017   
            
            
               SL
            
            
               Uradni list Evropske unije
            
            
               L 149/91
            
         IZVEDBENI SKLEP KOMISIJE (EU) 2017/996
   z dne 9. junija 2017
   o ustanovitvi Evropskega laboratorija za zajemanje in shranjevanje ogljikovega dioksida – Konzorcija evropske raziskovalne infrastrukture (ECCSEL ERIC)
   
      
         (notificirano pod dokumentarno številko C(2017) 3875)
      
   
   (Besedilo v angleškem, francoskem, italijanskem in nizozemskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti člena 6(1)(a) Uredbe,
   ob upoštevanju naslednjega:
   
               (1)
            
            
               Francija, Italija, Nizozemska, Norveška in Združeno kraljestvo so Komisijo zaprosili, naj ustanovi Evropski laboratorij za zajemanje in shranjevanje ogljikovega dioksida – Konzorcij evropske raziskovalne infrastrukture (v nadaljnjem besedilu: ECCSEL ERIC). Dogovorili so se, da bo Norveška država članica gostiteljica ECCSEL ERIC.
            
         
               (2)
            
            
               Ker je Združeno kraljestvo 29. marca 2017 v skladu s členom 50 Pogodbe o Evropski uniji uradno sporočilo, da namerava izstopiti iz Unije, se bosta Pogodbi z začetkom veljavnosti sporazuma o izstopu, sicer pa dve leti po uradnem obvestilu o izstopu, prenehali uporabljati za Združeno kraljestvo, razen če Evropski svet po dogovoru z Združenim kraljestvom sklene, da se navedeno obdobje podaljša. Zato se ta izvedbeni sklep brez poseganja v določbe sporazuma o izstopu uporablja le, dokler ne preneha članstvo Združenega kraljestva v Evropski uniji.
            
         
               (3)
            
            
               Uredba (ES) št. 723/2009 je bila v Sporazum o Evropskem gospodarskem prostoru (EGP) vključena s Sklepom Skupnega odbora EGP št. 72/2015 (2).
            
         
               (4)
            
            
               Komisija je v skladu s členom 5(2) Uredbe (ES) št. 723/2009 ocenila vlogo in ugotovila, da izpolnjuje zahteve iz navedene uredbe.
            
         
               (5)
            
            
               Ukrepi iz tega sklepa so v skladu z mnenjem odbora, ustanovljenega s členom 20 Uredbe (ES) št. 723/2009 –
            
         SPREJELA NASLEDNJI SKLEP:
   Člen 1
   1.   Ustanovi se Evropski laboratorij za zajemanje in shranjevanje ogljikovega dioksida – Konzorcij evropske raziskovalne infrastrukture, ki se imenuje „ECCSEL ERIC“.
   2.   Osnovni elementi Statuta ECCSEL ERIC so določeni v Prilogi.
   Člen 2
   Ta sklep je naslovljen na Francosko republiko, Italijansko republiko, Kraljevino Nizozemsko, Kraljevino Norveško ter Združeno kraljestvo Velika Britanija in Severna Irska.
   
      V Bruslju, 9. junija 2017
      
         
            Za Komisijo
         
         Carlos MOEDAS
         
            Član Komisije
         
      
   
   
      (1)  UL L 206, 8.8.2009, str. 1.
   
      (2)  Sklep Skupnega odbora EGP št. 72/2015 z dne 20. marca 2015 o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode (UL L 129, 19.5.2016, str. 85.
   
      PRILOGA
      
         OSNOVNI ELEMENTI STATUTA ECCSEL ERIC
      
      
         Naslednji členi in odstavki členov Statuta ECCSEL ERIC pomenijo osnovne elemente v skladu s členom 6(3) Uredbe (ES) št. 723/2009
      
      1.   Naloge in dejavnosti
      
      (člen 2 Statuta ECCSEL ERIC)
      
               
                  1.
               
               
                  ECCSEL ERIC vzpostavi in upravlja razpršeno raziskovalno infrastrukturo na svetovni ravni, ki se vzpostavi kot osrednje vozlišče, odgovorno za usklajeno delovanje več objektov, ki delujejo pod skupnim imenom, tj. ECCSEL ERIC.
                  
                              a)
                           
                           
                              ECCSEL ERIC usklajuje uporabo raziskovalnih objektov v razpršeni infrastrukturi ter načrte za njihovo nadgradnjo in nove naložbe. Zagotavlja, da je infrastruktura prosto dostopna na mednarodni ravni. Poleg tega v okviru svojih sredstev in pristojnosti podpira lastnike raziskovalnih objektov pri prizadevanjih za izboljšanje dejavnosti njihovih objektov, njihovo posodobitev in ustanavljanje novih objektov.
                           
                        
                              b)
                           
                           
                              ECCSEL ERIC omogoča vrhunske eksperimentalne raziskave v zvezi z novimi in izboljšanimi tehnikami zajemanja, prevoza in shranjevanja CO2, katerih komercialna uporaba se bo po predvidevanjih začela med letoma 2020 in 2030 oziroma po letu 2030. Generalna skupščina se lahko v prihodnosti odloči, da bo dejavnosti ECCSEL ERIC razširila na uporabo CO2 (zajemanje, uporaba in shranjevanje ogljika) za druge namene, ki niso izboljšano pridobivanje nafte.
                           
                        
                              c)
                           
                           
                              ECCSEL ERIC nima in ne upravlja lastnih raziskovalnih objektov. Vendar se lahko generalna skupščina v prihodnosti odloči, da bo ECCSEL ERIC vlagal v lastne objekte ali jih upravljal. Članice in opazovalke, ki ne želijo sodelovati pri financiranju takih objektov, se lahko tega financiranja vzdržijo v skladu s členom 9(2)(a).
                           
                        
            
               
                  2.
               
               
                  ECCSEL ERIC da objekte, potrebne za izvajanje raziskav na prednostnih področjih, na voljo mednarodni raziskovalni skupnosti. S tem bo prispeval k temu, da bo vodilna vloga na področju tehnološkega razvoja presegla sedanje stanje tehnike, s čimer bo pospešil komercializacijo in uporabo tehnik zajemanja, prevoza in shranjevanja CO2. V okviru teh prizadevanj ECCSEL ERIC v skladu s svojimi prednostnimi nalogami obravnava in spodbuja vrhunske raziskovalne dejavnosti med znanstveniki na področju zajemanja, prevoza in shranjevanja CO2. ECCSEL ERIC bo vzpostavil zelo napredno evidenco edinstvenih raziskovalnih objektov ter (predvsem) evropski skupnosti na področju zajemanja, prevoza in shranjevanja CO2 in zadevnim skupnostim zunaj Evrope omogočil dostop do teh sredstev.
               
            
               
                  3.
               
               
                  ECCSEL ERIC se oblikuje in deluje na neprofitni podlagi.
               
            
               
                  4.
               
               
                  Brez poseganja v glavno načelo iz člena 2(3) lahko ECCSEL ERIC opravlja nekatere gospodarske dejavnosti, če so tesno povezane z njegovimi glavnimi nalogami in ne ogrožajo njihovega izpolnjevanja.
               
            2.   Naziv, sedež, kraj in delovni jezik
      
      (člen 1 Statuta ECCSEL ERIC)
      
               
                  1.
               
               
                  Ustanovi se konzorcij razpršene evropske raziskovalne infrastrukture, imenovan „Evropski laboratorij za zajemanje in shranjevanje ogljikovega dioksida – Konzorcij evropske raziskovalne infrastrukture“, v nadaljnjem besedilu: ECCSEL ERIC.
               
            
               
                  2.
               
               
                  Uradni sedež ECCSEL ERIC je v Trondheimu, na Norveškem.
               
            3.   Trajanje
      
      (člen 21 Statuta ECCSEL ERIC)
      ECCSEL ERIC se ustanovi za nedoločen čas.
      4.   Likvidacija
      
      (člen 23 Statuta ECCSEL ERIC)
      
               
                  1.
               
               
                  Generalna skupščina lahko z dvotretjinsko večino glasov sprejme sklep, da se ECCSEL ERIC likvidira.
               
            
               
                  2.
               
               
                  ECCSEL ERIC takoj, vsekakor pa najpozneje v desetih dneh po sprejetju sklepa o likvidaciji, o sklepu uradno obvesti Evropsko komisijo.
               
            
               
                  3.
               
               
                  Sredstva, ki ostanejo po plačilu dolgov ECCSEL ERIC, se porazdelijo med članice sorazmerno s seštevkom njihovih letnih članarin za članstvo v ECCSEL ERIC, kot so navedene v Prilogi II k Statutu.
               
            
               
                  4.
               
               
                  ECCSEL ERIC takoj po koncu likvidacijskega postopka, vsekakor pa najpozneje v desetih dneh po koncu navedenega postopka, o tem uradno obvesti Evropsko komisijo.
               
            
               
                  5.
               
               
                  ECCSEL ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.
               
            5.   Odgovornost
      
      (člen 13 Statuta ECCSEL ERIC)
      
               
                  1.
               
               
                  ECCSEL ERIC je odgovoren za svoje dolgove.
               
            
               
                  2.
               
               
                  Članice niso solidarno odgovorne za dolgove ECCSEL ERIC. Odgovornost članic za dolgove ECCSEL ERIC je omejena na njihove ustrezne prispevke.
               
            
               
                  3.
               
               
                  ECCSEL ERIC sklene potrebna zavarovanja, da se pokrijejo tveganja v zvezi z njegovo gradnjo in delovanjem.
               
            6.   Politika dostopa
      
      (člen 18 Statuta ECCSEL ERIC)
      
               
                  1.
               
               
                  Velik del časa za raziskave, ki je na voljo za posamezni nacionalni objekt, vključen v infrastrukturo ECCSEL, se da na voljo mednarodni raziskovalni skupnosti. Generalna skupščina del razpoložljivega časa za dostop rezervira za raziskovalce iz držav, ki niso članice ECCSEL ERIC.
               
            
               
                  2.
               
               
                  ECCSEL ERIC in lastniki raziskovalnih objektov sklenejo individualne pogodbe v zvezi z deležem razpoložljivega časa za raziskave, ki bo dan na voljo mednarodni raziskovalni skupnosti, in pogoji za dostop.
               
            
               
                  3.
               
               
                  Dostop do objektov ECCSEL ERIC je odprt za raziskovalce, znanstvenike in študente. Dostop se odobri na podlagi natečajev in medsebojnega strokovnega pregleda vlog po poštenem in preglednem postopku. Merili za natečaje sta znanstvena odličnost in pomembnost glede na strategije ECCSEL ERIC, o čemer odloča generalna skupščina.
               
            
               
                  4.
               
               
                  Uporabniki krijejo vse stroške dostopa in vse stroške, povezane z materiali, vključno z vzorci in opremo v lasti navedenih uporabnikov. Stroški dostopa temeljijo na cenah, ki se uporabljajo za posamezen objekt ECCSEL ERIC.
               
            
               
                  5.
               
               
                  ECCSEL ERIC lahko vzpostavi sistem avtentikacije in avtorizacije, ki zagotavlja, da se vstop in uporaba dovolita samo osebam, ki imajo pravico do dostopa do objekta. ECCSEL ERIC se lahko odloči, da morajo članice in opazovalke upoštevati tak sistem, če želijo, da se njihovim raziskovalcem odobri dostop.
               
            
               
                  6.
               
               
                  Podrobna politika dostopa, ki se uporablja za uporabnike in jo odobri generalna skupščina, je dostopna javnosti.
               
            7.   Odbor za usklajevanje raziskovalne infrastrukture, znanstveni svetovalni odbor ter svetovalni odbor za etiko in okolje
      
      (člen 11 Statuta ECCSEL ERIC)
      Znanstveni svetovalni odbor
      
                  a)
               
               
                  Generalna skupščina imenuje neodvisen znanstveni svetovalni odbor, sestavljen iz največ šestih uglednih, neodvisnih in izkušenih znanstvenikov iz držav po vsem svetu. Imenovanje članov odbora temelji na predlogih direktorja, ki se posvetuje z znanstvenim svetovalnim odborom in odborom za usklajevanje raziskovalne infrastrukture. Mandat članov odbora traja tri leta. Lahko se enkrat podaljša. Delegatov generalne skupščine ni mogoče imenovati za člane tega odbora.
               
            
                  b)
               
               
                  Direktor se z znanstvenim svetovalnim odborom vsaj enkrat letno posvetuje o znanstveni kakovosti storitev, ki jih zagotavlja ECCSEL ERIC, ter znanstvenih politikah, postopkih in prihodnjih načrtih organizacije.
               
            
                  c)
               
               
                  Znanstveni svetovalni odbor generalni skupščini prek direktorja vsako leto predloži pisno poročilo o svojih dejavnostih. Direktor poročilo predloži generalni skupščini skupaj s svojimi pripombami in morebitnimi priporočili.
               
            8.   Politika razširjanja
      
      (člen 19 Statuta ECCSEL ERIC)
      
               
                  1.
               
               
                  Rezultati in podatki raziskav ECCSEL ERIC so prosto dostopni v skladu s politiko razširjanja, ki jo sprejme generalna skupščina. Zainteresiranim stranem se ob zagotovitvi rezultatov in podatkov raziskav zaračunajo samo stroški, povezani z razširjanjem. V tej določbi „rezultati in podatki raziskav ECCSEL ERIC“ pomenijo rezultate in podatke raziskav na področju zajemanja in shranjevanja ogljikovega dioksida, ki jih ustvarijo lastniki objektov, vključenih v infrastrukturo ECCSEL ERIC.
               
            
               
                  2.
               
               
                  ECCSEL ERIC dejavno razširja rezultate raziskav ECCSEL ERIC v družbi, da imajo lahko dejavno vlogo pri razvoju politike in nadzoru nad emisijami ogljikovega dioksida.
               
            
               
                  3.
               
               
                  ECCSEL ERIC spodbuja sodelovanje v konzorciju in rezultate sodelovanja, poleg tega pa spodbuja tudi raziskovalce, da se lotijo novih in inovativnih projektov ter uporabljajo rezultate ECCSEL ERIC v visokošolskem izobraževanju, če je to primerno.
               
            
               
                  4.
               
               
                  ECCSEL ERIC na splošno spodbuja uporabnike rezultatov njegovih raziskav, naj rezultate svojih raziskav dajo na voljo javnosti, in od njih zahteva, da primerno oglašujejo dostop, ki se jim zagotavlja v okviru ECCSEL ERIC.
               
            
               
                  5.
               
               
                  Politika razširjanja opredeljuje različne ciljne skupine in določa uporabo več poti za doseganje ciljne publike. ECCSEL ERIC se ustrezno omeni v vseh publikacijah, ki obravnavajo rezultate in znanje, pridobljene s sodelovanjem ali v okviru sodelovanja v ECCSEL ERIC.
               
            9.   Politika na področju pravic intelektualne lastnine
      
      (člen 20 Statuta ECCSEL ERIC)
      
               
                  1.
               
               
                  V skladu s cilji tega statuta je treba izraz „intelektualna lastnina“ razumeti v skladu s členom 2 Konvencije o ustanovitvi Svetovne organizacije za intelektualno lastnino, ki je bila podpisana 14. julija 1967.
               
            
               
                  2.
               
               
                  Odnose med članicami v zvezi z vprašanji intelektualne lastnine urejajo nacionalna zakonodaja držav članic ter ustrezna mednarodna pravila in predpisi.
               
            
               
                  3.
               
               
                  Intelektualna lastnina, ki jo članice zagotovijo ECCSEL ERIC, ostane lastnina prvotnega imetnika intelektualne lastnine. Če intelektualna lastnina izvira iz dela, ki ga financira ECCSEL ERIC (neposredni prispevek ali prispevek v naravi), pripada ECCSEL ERIC, razen če je bilo dogovorjeno, da lastnina pripada članici, ki jo je ustvarila. Morebitna ekonomska vrednost dostopa, ki presega plačano članarino, se ne šteje za financiranje projekta s strani ECCSEL ERIC.
               
            
               
                  4.
               
               
                  ECCSEL ERIC zagotovi, da se uporabniki strinjajo s pogoji, ki urejajo dostop do rezultatov in pravice intelektualne lastnine v zvezi z rezultati, ter da so vzpostavljeni ustrezni varnostni ukrepi za shranjevanje podatkov o rezultatih ter obravnavo pravic in rezultatov.
               
            
               
                  5.
               
               
                  ECCSEL ERIC ima vzpostavljene ukrepe za preiskavo domnevnih kršitev varstva in zaupnosti v zvezi s podatki in informacijami raziskav.
               
            
               
                  6.
               
               
                  ECCSEL ERIC pripravi smernice za raziskovalce, s katerimi zagotovi, da raziskave, ki se izvajajo z uporabo materiala, dostopnega prek ECCSEL ERIC, potekajo v okviru, ki priznava pravice lastnikov.
               
            
               
                  7.
               
               
                  Stranke, ki upravljajo objekte, vključene v dejavnosti ECCSEL ERIC, se ločeno dogovorijo o podrobni politiki na področju pravic intelektualne lastnine, ki jo odobri generalna skupščina.
               
            10.   Zaposlovanje
      
      (člen 17 Statuta ECCSEL ERIC)
      
               
                  1.
               
               
                  ECCSEL ERIC je delodajalec, ki upošteva načelo enakih možnosti. Postopki izbire kandidatov, prijavljenih na delovna mesta v okviru ECCSEL ERIC, so pregledni in nediskriminacijski in pri njih se upoštevajo enake možnosti.
               
            
               
                  2.
               
               
                  Za pogodbe o zaposlitvi veljajo veljavni zakoni in drugi predpisi države, v kateri se osebje zaposli, ali zakoni države, v kateri se izvajajo dejavnosti ECCSEL ERIC. Prosta delovna mesta v ECCSEL ERIC se ustrezno objavijo na mednarodni ravni.
               
            
               
                  3.
               
               
                  Vsaka članica v skladu z zahtevami nacionalne zakonodaje in v okviru svoje pristojnosti olajša gibanje in prebivanje državljanov članic, ki sodelujejo pri nalogah ECCSEL ERIC, in njihovih družinskih članov.
               
            11.   Politika javnega naročanja in davčne oprostitve
      
      (člen 16 Statuta ECCSEL ERIC)
      
               
                  1.
               
               
                  ECCSEL ERIC kandidate in ponudnike za javna naročila obravnava enako in brez diskriminacije, ne glede na to, ali imajo sedež v Evropski uniji ali ne. Pri politiki javnega naročanja ECCSEL ERIC se upoštevajo načela preglednosti, nediskriminacije in konkurence.
               
            
               
                  2.
               
               
                  Za vsa javna naročila ECCSEL ERIC je odgovoren direktor. Odločitev o dodelitvi javnega naročila se ustrezno objavi in vsebuje celovito utemeljitev. Generalna skupščina sprejme izvedbena pravila, s katerimi opredeli vse potrebne podrobnosti o natančnih postopkih in merilih javnega naročanja.
               
            
               
                  3.
               
               
                  Javna naročila v zvezi z dejavnostmi ECCSEL ERIC, ki jih izvajajo članice in opazovalke, se izvedejo tako, da se zagotovi ustrezno upoštevanje potreb ECCSEL ERIC ter tehničnih zahtev in specifikacij, ki jih izdajo ustrezni organi.